Id-Direttiva tal-Kummissjoni 97/47/KE
tat-28 ta' Lulju 1997
li temenda l-Annessi tad-Direttivi tal-Kunsill 77/101/KEE, 79/373/KEE u 91/357/KEE
(Test b'relevanza ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 77/101/KEE tat-23 ta' Novembru 1976 dwar it-tqegħid fis-suq ta' għalf mhux imħallat [1], kif l-aħħar emendata bid-Direttiva 90/654/KEE [2], u b'mod partikolari l-Artikolu 10 tagħha,
Wara li kkunsidrat id-Direttiva tal-Kunsill 79/373/KEE tat-2 ta' April 1979 dwar it-tqegħid fis-suq ta' għalf mhux imħallat [3], kif l-aħħar emendata bid-Direttiva 96/24/KEE [4], u b'mod partikolari l-Artikolu 10 (e) tagħha,
Billi każi ta' enċifalopatija sponġiformi ta' l-annimali tal-fart (BSE) ġew irrapportati f'xi Stati Membri; billi scrapie hija wkoll magħrufa li teżisti f'xi Stati Membri; billi l-aġenti tal-BSE u scrapie jistgħu jkunu trasmessi permezz tal-ħalq;
Billi l-BSE f'annimali tal-fart hija meqjusa li toriġina mill-użu fl-għalf ta' proteini minn annimali li jixtarru, li jikkostitwixxu mezz għat-trasmissjoni ta' aġenti ta' enċifalopatija sponġiformi u mhux ittrattati effettivament biex dawk l-aġenti jiġu inattivati;
Billi, biex l-annimali li jixtarru jiġu protetti minn riskji tas-saħħa li jinħolqu mill-fatt li l-metodi għall-ittrattar tal-proteini mhux dejjem jassigura li l-aġenti jiġu totalment inattivati, il-Kummissjoni adottatat id-Deċiżjoni 94/381/KE tas-27 ta' Ġunju 1994 dwar ċerti miżuri ta' protezzjoni fir-rigward ta' enċifalopatija sponġiformi ta' l-annimali tal-fart u t-tmigħ ta' proteina miksuba mill-mammiferi [5], kif l-aħħar emendata bid-Deċiżjoni 95/60/KE [6]; billi dak l-istrument jipprojbixxi it-tmigħ lill-annimali li jixtarru ta' proteina miksuba minn ċelluli mammiferi waqt li jipprovdi li l-istess prodotti għandhom jiġu eżentati minħabba li ma jippreżentaw l-ebda riskju ta' saħħa;
Billi, minħabba r-riskji ta' saħħa assoċjati mat-tmigħ ta' għalf li jkun fih proteina infettata miksuba minn ċelluli mammiferi lill-annimali li jixtarru u l-fatt li t-trasmissjoni tal-marda lejnil-bniedem ma tistax tiġi eliminata, il-Kunsill iddeċieda fil-laqgħa tiegħu ta' mill-1 sat-3 ta' April 1996 li jadotta miżuri addizzjonali biex jipproteġi s-saħħa tal-bniedem u ta' l-annimal;
Billi, għal raġunijiet prattiċi u minħabba l-konsistenza legali, id-Deċiżjoni tal-Kummissjoni 95/274/KE ta' l-10 ta' Lulju 1995 li temenda d-Deċiżjoni 91/516/KEE li tistabbilixxi lista ta' ingredjenti li l-użu tagħhom huwa pprojbit f'għalf kompost [7] tipprojbixxi l-użu ta' proteini miksuba minn ċelluli mammiferi f'għalf kompost għall-annimali li jixtarru;
Billi d-Direttivi 77/101/KEE u 79/373/KEE jipprovdu regoli speċifiċi u ġenerali għat-tqegħid fis-suq u t-tikkettjar ta' għalf mhux imħallat u dak kompost; billi, biex jiġi evitat li dawk li jużaw l-għalf li fih proteini miksuba minn ċerti ċelluli ta' mammiferi li jiġi mitmugħ lill-annimali li jixtarru minħabba injoranza tar-regoli preżenti dwar l-għalf u dawk veterinarji, it-tikkettjar kif imiss ta' dak l-għalf għandu jiġbed l-attenzjoni tal-projbizzjoni ta' l-użu tiegħu bħala ikel għall-annimali li jixtarru; billi d-Direttiva 77/101/KEE għandha tkun imħassra bid-Direttiva tal-Kunsill 96/25/KE [8] dwar iċ-ċirkolazzjoni ta' materjali ta' l-għalf, u miżuri simili għandhom ukoll ikunu stabbiliti fid-Direttiva 96/25/KE;
Billi d-disposizzjonijiet stabbiliti għandhom japplikaw mingħajr preġudizzju għad-disposizzjonijiet l-aktar iebsa li l-Istati Membri setgħu adottaw kif permissibbli bl-Artikolu 1 (2) tad-Direttiva tal-Kunsill 90/667/KEE tas-27 ta' Novembru 1990 li tistabbilixxi r-regoli veterinarji għad-disponiment u l-ipproċessar ta' skart ta' l-annimali, għat-tqegħid tiegħu fis-suq u għall-prevenzjoni ta' patoġeni f'għalf ta' oriġini mill-annimal jew mill-ħut u li temenda d-Direttiva 90/425/KEE [9];
Billi l-Istati Membri li japplikaw projbizzjonijiet aktar stretti għandhom jaddattaw id-disposizzjonijiet dwar l-ittikkettjar bi qbil mal-projbizzjonijiet applikabbli f'dawk l-Istati Membri;
Billi l-kategoriji ta' l-ingredjenti elenkati fid-Direttiva tal-Kummissjoni 91/357/KEE tat-13 ta' Ġunju 1991 li tistabbilixxi l-kategoriji ta' l-ingredjenti li jistgħu jintużaw għall-iskopijiet tat-tikkettjar ta' għalf kompost għall-annimali ħlief għall-annimali tad-delizzju [10] jippermettu li diversi ingredjenti jiġu raggruppati taħt deskrizzjoni komuni; billi, b'dana kollu, raħħala li jrabbu l-bhejjem għandhom ikollhom tagħrif eżatt u siewi dwar għalf kompost li jkun fih ingredjenti li jkun fihom proteini miksuba minn ċelluli tal-mammiferi; billi l-kategorija prodotti mill-annimali ta' l-art li tagħmel sehem minn dak il-grupp ta' ingredjenti għandha għalhekk titħassar mill-ittikkettjar ta' għalf kompost; billi b'konsegwenza, il-produtturi ta' l-għalf għandhom jagħtu deskrizzjoni eżatta ta' l-ingredjenti koperti b'dik il-kategorija minħabba li ma jidħlux aktar fil-kategoriji stabbiliti fl-Anness tad-Direttiva 91/357/KEE;
Billi l-miżuri li hemm provvediment dwarhom f'din id-Deċiżjoni huma bi qbil ma' l-opinjoni tal-Kumitat Permanenti dwar l-Għalf,
ADOTTA DIN ID-DIRETTIVA:
Artikolu 1
Id-disposizzjonijiet ta' din id-Direttiva għandhom japplikaw mingħajr preġudizzju għad-Deċiżjoni 94/381/KE.
Artikolu 2
Emenda għad-Direttiva 77/101/KEE
Il-punt li ġej għandu jiżdied mat-Taqsima A ta' l-Anness tad-Direttiva 77/101/KEE:
"3. It-tikkettjar ta' l-għalf mhux imħallat li jkun fih proteini miksuba miċ-ċelluli ta' mammiferi.
3.1. It-tikkettjar ta' l-għalf mhux imħallat li jkun fih proteini miksuba miċ-ċelluli ta' mammiferi għandu jkun fih id-dikjarazzjoni li ġejja: Dan l-għalf mhux imħallat fih proteini miksuba minn ċelluli ta' mammiferi u t-tmigħ tiegħu lill-annimali li jixtarru huwa pprojbit.
Dan ma japplikax għal:
- ħalib u prodotti tal-ħalib,
- ġelatina,
- aċidi amino miksuba minn ġlud bi proċess li jinvolvi l-esponiment tal-materjal għal pH ta' 1 sa 2 segwit b'pH ta' 11, segwit bi trattament tas-sħana f'140 °C għal 30 minuti fi 3 bars,
- dicalcium phosphate miksub minn għadam bix-xaħam imneħħi, u
- plasma niexfa u prodotti oħra mid-demm.
3.2. Meta l-Istat Membru jipprojbixxi l-użu ta' proteini miksuba minn ċelluli ta' mammiferi kif hemm referenza dwaru fit-3.1, l-ewwel sentenza, f'għalf għal ċerti annimali apparti minn annimali li jixtarru kif permissibli bl-Artikolu 1 (2) tad-Direttiva tal-Kunsill 90/667/KEE [11], id-dikjarazzjoni meħtieġa fit-3.1 għandha b'żieda ssemmi l-ispeċi l-oħra jew il-kategoriji ta' annimali li għalihom ikun estenda l-projbizzjoni ta' l-użu tal-prodotti f'dak il-każ."
Artikolu 3
Emenda għad-Direttiva 79/373/KEE
Il-punt li ġej huwa b'dan miżjud mal-Parti A ta' l-Anness tad-Direttiva 79/373/KEE:
"7. It-tikkettjar ta' għalf kompost li jkun fih porteini miksuba miċ-ċelluli ta' mammiferi.
7.1. It-tikkettjar ta' għalf kompost li jkun fih proteini miksuba miċ-ċelluli ta' mammiferi u maħsub għall-annimali apparti milli l-annimali tad-delizzju għandu jkun fih id-dikjarazzjoni li ġejja: Dan l-għalf kompost fih proteini miksuba minn ċelluli ta' mammiferi u t-tmigħ tiegħu lill-annimali li jixtarru huwa pprojbit.
Dan ma japplikax għall-għalf kompost li ma jkun fih l-ebda proteini miksuba minn ċelluli ta' mammiferi apparti għal dawn li ġejjin:
- ħalib u prodotti tal-ħalib,
- ġelatin,
- aċidi amino miksuba minn ġlud bi proċess li jinvolvi l-esponiment tal-materjal għal pH ta' 1 sa 2 segwit b'pH ta' 11, segwit bi trattament tas-sħana f'140 °C għal 30 minuti fi 3 bars,
- dicalcium phosphate miksub minn għadam bix-xaħam imneħħi, u
- plasma niexfa u prodotti oħra mid-demm.
7.2. Meta Stat Membru jipprojbixxi l-użu ta' proteini miksuba minn ċelluli ta' mammiferi li hemm referenza dwarhom fis-7.1, l-ewwel sentenza, f'għalf għal ċerti annimali apparti milli għall-annimali li jixtarru kif permissibli bl-Artikolu 1 (2) tad-Direttiva tal-Kunsill 90/667/KEE [12], id-dikjarazzjoni meħtieġa fis-7.1 għandha b'żieda ssemmi l-ispeċi l-oħra jew il-kategoriji ta' annimali li dwarhom ikun estenda l-projbizzjoni ta' l-użu tal-prodotti f'dak il-każ."
Artikolu 4
Emenda għad-Direttiva 91/357/KEE
L-Anness tad-Direttiva 91/357/KE huwa b'dan emendat kif ġej:
1. Il-Kategorija 12 "Prodotti ta' l-annimali ta' l-art" hija mħassra;
2. fil-kolonna 1, in-numri "13", "14", "15" u "16" huma mibdula bi "12", "13", "14" u "15" rispettivament.
Artikolu 5
1. L-Istati Membri għandhom iġibu fis-seħħ sa mhux aktar tard mill-1 ta' Diċembru 1997 il-liġijiet, ir-regolament u d-disposizzjonijiet amministrattivi meħtieġa għall-konformità ma' din id-Direttiva. Għandhom minnufih jinfurmaw b'dan lill-Kummissjoni.
Meta l-Istati Membri jadottaw dawn il-miżuri, dawn għandhom ikun fihom referenza għal din id-Direttiva jew għandhom ikunu akkumpanjati b'dik ir-referenza fl-okkażjoni tal-pubblikazzjoni uffiċjali tagħhom. Il-metodi ta' kif issir dik ir-referenza għandhom ikunu stabbiliti mill-Istati Membri.
2. L-Istati Membri għandhom jikkomunikaw lejn il-Kummissjoni t-testi tad-disposizzjonijiet ewlenija tal-liġi nazzjonali li jadottaw fil-kamp kopert b'din id-Direttiva.
Artikolu 6
Din id-Direttiva għandha tidħol fis-seħħ fit-tielet jum li jiġi wara wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 7
Din id-Direttiva hija indirizzata lill-Istati Membri.
Magħmula fi Brussel, it-28 ta' Lulju 1997.